钦定古今图书集成/明伦汇编/家范典/第063卷 > 《投笺获弟判》杨守纳
## 钦定古今图书集成/明伦汇编/家范典/第063卷 > 《投笺获弟判》杨守纳

河内县荀君林，乘冰省舅，冰陷而逝。兄伦求尸不获，遂作笺与河伯。经宿冰开，获君林执笺出，乡人告称妖惑。对曰：

自晋启山阳，郑锡河沃，精灵有作，人物代兴。相彼君
林，实为茂族。感如存之念，恭自出之心，凭河履冰，自
贻陷溺，终坠而死，当奈若何？类无忌之永休，比元阳
之相负。况《鸰原》称咏，本在急难，凡今之人，莫如兄弟，
嫂溺礼通于援手，季没义切于投笺。孝悌之心，聪明
正直，灵鉴在斯，信宿之间，克备丧礼，诚有应于今日，
事无隔于古人。告以为妖，未符通议，诬人之罪，法有
恒规。请据愆尤，以定刑典。